En samlet rød blok og Dansk Folkeparti går mod regeringens nedlægning af Forbrugerrådet Tænk Kemi, skriver Metroxpress.

Tænk Kemi står blandt andet bag app'en Kemiluppen, hvor forbrugerne kan tjekke, om kosmetik og plejeprodukter indeholder stoffer, der bliver mistænkt for at være sundhedsskadelige.

Tænk Kemis treårig bevilling på i alt 15,9 millioner kroner udløber ved årsskiftet, og regeringen vil ikke forlænge den.

Men Dansk Folkepartis finansordfører, René Christensen, gør det klart, at partiet går til forhandlinger om en ny finanslov med et "klart ønske om", at Tænk Kemi fortsætter.

- Vi har jo allerede brugt penge på at opbygge organisationen. Og forbrugerne har stor nytte af den uvildige information, Kemiluppen og produkttest, siger René Christensen.

Han kræver dog, at Kemiluppen bliver mere nuanceret i sin formidling end i dag. Kemiluppen mærker produkter med rød, gul og grøn.

Miljø- og fødevareminister Esben Lunde Larsen fastholder, at Tænk Kemi "bekymrer forbrugerne unødigt".

- Der er intet, som hindrer Forbrugerrådet Tænk i at fortsætte appen Kemiluppen som et brugerfinansieret tilbud, siger han til Metroxpress.